**projektas**

**reg. Nr. T-164**

**2.9. darbotvarkės klausimas**

**Pasvalio rajono savivaldybės taryba**

**Sprendimas**

|  |
| --- |
| **Dėl PASVALIO socialinių paslaugų centro didžiausio leistino pareigybių (etatų) skaičiaus patvirtinimo** |

2022 m. rugpjūčio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 7 punktu, 4 dalimi, Lietuvos Respublikos socialinių paslaugų įstatymo 13 straipsnio 4 dalies 6 punktu, įgyvendindama Pasvalio socialinių paslaugų centro nuostatų, patvirtintų Pasvalio rajono savivaldybės tarybos 2018 m. lapkričio 21 d. sprendimu Nr. T1-226 „Dėl Pasvalio rajono paslaugų ir užimtumo centro pagyvenusiems ir neįgaliesiems pavadinimo pakeitimo ir nuostatų patvirtinimo“, 27.9 papunktį ir 43 punktą, atsižvelgdama į Pasvalio socialinių paslaugų centro 2022 m. rugpjūčio 8 d. raštą Nr. 2-452 „Dėl Pasvalio socialinių paslaugų centro pareigybių (etatų) skaičiaus“, Pasvalio rajono savivaldybės taryba nusprendžia:

1. Patvirtinti Pasvalio socialinių paslaugų centro didžiausią leistiną darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto, specialiosios programos lėšų ir Valstybės specialiųjų tikslinių dotacijų, Valstybės biudžeto lėšų, pareigybių (etatų) skaičių – 119 etatų.

2. Pripažinti netekusiu galios Pasvalio rajono savivaldybės tarybos 2021 m. gruodžio 22 d. sprendimą Nr. T1-269 „Dėl Pasvalio socialinių paslaugų centro didžiausio leistino pareigybių (etatų) skaičiaus patvirtinimo“.

3. Sprendimas įsigalioja 2022 m. spalio 1 d.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Socialinės paramos ir sveikatos skyriaus

vedėja R. Ožalinskienė

Suderinta DVS Nr. RTS-182

Pasvalio rajono savivaldybės tarybai

**AIŠKINAMASIS RAŠTAS**

**Dėl PASVALIO socialinių paslaugų centro didžiausio leistino pareigybių (etatų) skaičiaus patvirtinimo**

**2022-08-08**

Pasvalys

**1. Sprendimo projekto rengimo pagrindas**

Pasvalio socialinių paslaugų centro 2022 m. rugpjūčio 8 d. raštas Nr. 2-452 „Dėl Pasvalio socialinių paslaugų centro pareigybių (etatų) sąrašo“.

**2.** **Sprendimo projekto tikslai ir uždaviniai.**

Šiuo sprendimu keičiamas Pasvalio socialinių paslaugų centro didžiausias leistinas darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto, specialiosios programos lėšų ir Valstybės specialiųjų tikslinių dotacijų pareigybių (etatų) skaičius, nes nuo 2022 m. liepos 1 d. įsigalioja nauji teisės aktai socialinės priežiūros paslaugų teikimo srityje, patvirtinta pažangos priemonė „Gerinti socialinių paslaugų kokybę ir prieinamumą, didinti socialinės paramos veiksmingumą kriziniais atvejais šeimoje“.

Viena iš šios Pažangos priemonės veiklų yra „Socialinės priežiūros šeimoms teikimas“, kuriai numatomas finansavimas iš Valstybės specialiųjų tikslinių dotacijų individualios priežiūros darbuotojo pareigybės steigimui ir išlaikymui. Individualios priežiūros darbuotojų veiklos tikslas – pagalba sunkumus patiriančioms šeimoms prižiūrint mažamečius vaikus ir vaikus su negalia, užtikrinant vaiko saugumą, tėvystės įgūdžių ugdymą ir poreikių tenkinimą pagal vaiko amžių, sukuriant šeimoje vaiko raidai palankią aplinką. Vadovaujantis Specialiųjų tikslinių dotacijų savivaldybių biudžetams apskaičiavimo metodika, patvirtinta socialinės apsaugos ir darbo ministro 2006 m. liepos 13 d. įsakymu Nr. A1-193 (2021-12-21 įsakymo Nr. A1-936 redakcija), 2022 m. numatytos valstybės biudžeto specialių tikslinių dotacijų savivaldybių biudžetams lėšos individualios priežiūros darbuotojų pareigybėms teikti pagalbą socialinę priežiūrą gaunančioms šeimoms, kuriose yra vaikų iki 12 mėnesių arba vaikų su negalia iki 36 mėnesių. Pagal esamą poreikį darbui su šeimomis padalinyje reikalinga **įsteigti 1 (vieną) individualios priežiūros darbuotojo etatą.**

Iki 2021 m. rugpjūčio mėn. asmeninio asistento paslaugų neįgaliesiems teikimas buvo finansuojamas iš Europos Sąjungos struktūrinių fondų lėšų pagal bendrai finansuojamą projektą „Kompleksinės paslaugos šeimai“. Asmeninis asistentas paslaugą teikia Pasvalio rajono gyventojams turintiems fizinę ar kompleksinę negalią, socialines paslaugas jų namuose, vadovaudamasis Lietuvos Respublikos socialinės apsaugos ir darbo ministro 2018 m. lapkričio 23 d. įsakymu Nr. A1-657 patvirtintu Asmeninio asistento organizavimo ir teikimo tvarkos aprašu. Projekte, dviejų metų laikotarpiui įdarbinti du asmeniniai asistentai, kuriems darbo užmokestis, kuro bei kitos išlaidos finansuojamos ES lėšomis. Nuo 2021 m. liepos mėn. asmeninio asistento paslaugos tęsiamos, asmeninio asistento darbo užmokestis, kuro ir kitos išlaidos finansuojamos iš **Valstybės biudžeto lėšų**. Šiuo metu dirba 5 asmeniniai asistentai (4 etatai), pagal esamą asmeninio asistento teikiamų paslaugų poreikį ir skiriamas Valstybės biudžeto lėšas planuojama nuo 2022 m. spalio mėn. įdarbinti dar vieną asmeninį asistentą. Asmeninio asistento paslaugas gauna 28 Pasvalio rajono neįgalieji, todėl prašome **asmeninio asistentų skaičių padidinti 1 etatu**.

Pasvalio socialinių paslaugų centro Pagalbos į namus padalinys teikia pagalbos į namus paslaugas 228 pagalbos į namus gavėjams ir 35 dienos socialinės globos asmens namuose gavėjams. Paslaugas asmens namuose teikia 47 darbuotojos (44 etatai). Pagalbos į namus ir dienos socialinės globos poreikis kiekvienais metais didėja. Vadovaujantis Lietuvos Respublikos socialinės apsaugos ir darbo ministro 2006 m. lapkričio 30 d. įsakymu Nr. A1-317 patvirtintais socialinę globą teikiančių darbuotojų darbo laiko sąnaudų normatyvais (Lietuvos Respublikos socialinės apsaugos ir darbo ministro 2022 m. birželio 21 d. įsakymo Nr. A1-426 nauja redakcija), įstaigoje reikalingi 4 individualios priežiūros darbuotojų etatai. Pareigybių intervalas individualios priežiūros darbuotojui teikiančiam dienos socialinę globą asmens namuose 0,44–1,1 vienam senyvo amžiaus asmeniui ar asmeniui su sunkia negalia. Etatų stygius padidėjo dėl teikiamų dienos socialinės globos asmens namuose teikimo septynis kartus per savaitę, paslaugas teikiant savaitgaliais ir švenčių dienomis. Šios paslaugos teikiamos iki 10 val. per dieną, todėl dažnai vieno etato neužtenka vienam paslaugų gavėjui. Dienos socialinės globos paslaugas asmens namuose gauna 35 paslaugų gavėjai iš jų 10 asmenų paslaugos teikiamos slenkančiu grafiku (t. y. kiekvieną dieną). Slenkančiu grafiku dirba 10 individualios priežiūros darbuotojų. Kad būtų užtikrintas išaugęs šių paslaugų poreikis, reikalinga dar 4 individualios priežiūros darbuotojų. Darbo užmokestis finansuojamos iš Savivaldybės biudžeto, Valstybės biudžeto tikslinės dotacijos lėšų asmenims su sunkia negalia ir specialiosios programos lėšų. Paslaugos teikiamos asmens namuose yra mokomos, asmuo už paslaugas nemoka, jei jo asmens pajamos nesiekia 294,0 Eur (2VRP). Per metus už paslaugas asmens namuose, surenkama apie 80,0 tūkst. Eur. Darbuotojoms darbo užmokestis mokamas už faktiškai dirbtą valandų kiekį. Prašome padidinti **individualios priežiūros darbuotojų skaičių pagalbos namuose padalinyje 4 etatais.**

**3. Kokios siūlomos naujos teisinio reguliavimo nuostatos ir kokių rezultatų laukiama**Pasvalio socialinių paslaugų centre pagerės teikiamų socialinės priežiūros paslaugų kokybė ji atitiks keliamus Lietuvos Respublikos socialinių paslaugų ir jų poįstatyminių teisės aktų reikalavimus.

**4. Skaičiavimai, išlaidų sąmatos, finansavimo šaltiniai**

Patenkinus Pasvalio socialinių paslaugų centro prašymą nuo 2022 m. spalio 1 d. padidinti didžiausią leistiną etatų skaičių šešiais etatais iki 119 etatų, preliminarus papildomas lėšų poreikis būtų: **1 etatui asmeninio asistento iš Valstybės biudžeto lėšų 3866,0** Eur su „Sodros“ mokesčiais ir kuro kompensacija (3 mėnesiams), **4 etatams individualios priežiūros darbuotojoms** pagalbos namuose padalinyje **– 2 etatai iš Valstybės biudžeto tikslinių dotacijų asmenims su sunkia negalia 7681,0 Eur** (3 mėnesiams), **1 etatas iš Savivaldybės biudžeto lėšų 3841,0 Eur** (3 mėnesiams), **1 etatas iš specialiosios programos lėšų 3841,0 Eur** (3 mėnesiams) ir **1 etatui individualios priežiūros darbuotojo darbui su šeimomis padalinyje 4481,0** Eur su „Sodros“ mokesčiais ir kuro kompensacija (3 mėnesiams) **iš Valstybės** **biudžeto tikslinių dotacijų socialinei priežiūrai**.

Šiems etatams (3 mėnesiams) bus reikalinga lėšų **iš viso**: **23710,0Eur** *(iš jų 3866,0 Eur Valstybės biudžeto lėšos, 7681,0 Eur Valstybės biudžeto tikslinių dotacijų, 3840,0 Eur specialiosios programos lėšos, 3840,0 Eur Savivaldybės biudžeto lėšos).*

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu) **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Sprendimo projekto atskiras vertinimas neatliekamas, rezultatai nepateikiami atskiru dokumentu. Neigiamos pasekmės nenumatomos.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Įgyvendinamuosius teisės aktus turėtų priimti Pasvalio socialinių paslaugų centro direktorius.

**7. Sprendimo projekto antikorupcinis vertinimas.** Neatliekamas.

**8. Sprendimo projekto iniciatoriai ir asmuo atsakingas už sprendimo vykdymo kontrolę.** Pasvalio socialinių paslaugų centro direktorė Rasa Beinorienė, Socialinės paramos ir sveikatos skyriaus vedėja Ramutė Ožalinskienė.

PRIDEDAMA. Pasvalio socialinių paslaugų centro 2022 m. rugpjūčio 8 d. raštas Nr. 2-452 „Dėl Pasvalio socialinių paslaugų centro pareigybių (etatų) sąrašo“.

Socialinės paramos ir sveikatos skyriaus vedėja Ramutė Ožalinskienė.